Document ID: /fineweb-2-swissfilter-quality_10-filterrobots/filtered/02818.jsonl.gz/36

U subotu, 19.04.2008, održana je 5. Smotra hrvatskog folklora u Švicarskoj u prepunoj sportskoj dvorani Unterrorhr u Schlierenu. Ove je godine nastupio rekordni broj od 9 hrvatskih folkornih društava i skupina koje djeluju na prostoru Švicarske:
HKUD „Posavina“, Zürich-Baden, HKUD „Posavina“, Zürich, HKUD „Kolovrat“, Luzern, FS „Duga“, Pfäffikon SZ, FG „Kraljica Katarina“, KSD „Duvanjske Rose“, Bern, IFG „Sloga“, Aarau, FG „Dragulj“, Brig-Glis, KUD „Silvije Strahimir Kranjčević“, Zürich. Kao specijalni gosti nastupili su članovi KUD-a „Mak“ – Trnovec Bartolovečki (Varaždin) iz Hrvatske, te zbor mladih „Salve Angeli“, Sindelfingen iz Njemačke. Nisu izostali niti predstavnici Švicaraca Die Schwyzerörgeli „Seemer Ländlerfründ“, Winterthur, koji su na svojim malim i simpatičnim instrumentima odsvirali i jednu hrvatsku pjesmu.
Sama smotra je trajala oko četiri i pol sata. Za to vrijeme su folklorne skupine i društva mogli po dva puta izaći na pozornicu, što je većina društava i iskoristila. Iako je kvaliteta nastupa svih skupina bila na visokoj razini, može se reći da je jedna grupa ipak bila nešto bolja od ostalih – KUD „Mak“ iz Hrvatske. U razgovoru s jednim od članova tog KUD-a saznali smo da se on aktivno bavi folklorom već šesnaest godina, te da ima još dosta članova koji su mogu pohvaliti takvim stažom. „Mak-ovci“ su nastupili s čak četiri koreografije, a svaki je od nastupa bio popraćen gromoglasnim pljeskom prisutne publike i ostalih učesnika smotre.
Posebnu pažnju i simpatije publike, u kojoj je bio i dobar dio Švicaraca, privukli su najmlađi članovi smotre. Iako su njihovi koraci bili pomalo nesigurni i ne potpuno savršeni, nastupi naših najmlađih su bili nagrađivani dugotrajnim pljeskom, te uzvicima potpore i oduševljenja. Svima u dvorani je bilo jasno da su upravo ti, sada nespretni koraci, jamstvo da će hrvatski folklor živjeti i u nadolazećim generacijama.
Pored našeg pomladka još je jedan folkloraš privukao pažnju ostalih učesnika i prisutnih medija. Njegovo je ime Remo Illi, a član je Folklorne Skupina „Duga“ iz Pfäffikon-a SZ. Iako je Remo po nacionalnosti Švicarac, veliki je ljubitelj hrvatskog folkora i kulture, a njegovi koraci i držanje na pozornici niti malo se ne razlikuju od nastupa jednog, da tako kažemo „izvornog“ Hrvata. Remo i njegova supruga Nikolina članovi su Folklorne Skupine „Duga“ od samog njenog početka i jedni od najangažiranijih članova tog društva.
Na kraju ističemo još jednom izvrsnu organizaciju priredbe od strane domaćina, članova HKUD-a „Silvije Strahimir Kranjčević“ iz Zürich-a pod vodstvom predsjednika društva i koreografa dr. Pave Medveda. Sve je proteklo u najboljem redu – od same smotre i plesne zabave uz VIS „Romanca“ iz Hrvatske, preko onog neizostavnog kulinarskog djela, do ostalih popratnih sadržaja kao što su bogata tombola, te prikupljanje humanitarne pomoći za dva projekta u Hrvatskoj i Bosni i Hercegovini.
Miroslav Belošević